《纪梦》
宋代·吴芾

平生好山水，至老心不移。
每闻有佳处，欲见唯恐迟。
相去虽云有，不惮脚力疲。
纵不能得到，夜梦必见之。
晚岁卜筑地，一半在翠微。
山水既俱胜，景物还相宜。
旁人来睹此，已自心目怡。
若乃梦中见，则又有过斯。
高山与流水，到处皆崛奇。
其间有楼观，金碧仍相辉。
幽深极险怪，皆世所未窥。
谓必神仙窟，非世所得知。
不谓我凡骨，乃获来游嬉。
恍然若惊觉，有如天上归。
是岂造物者，不与人相违。
知我有雅好，特以此见贻。
嗟我今老矣，万事都弃遗。
犹有山水债，未能忘梦思。
他日或蝉蜕，百态不愿为。
只愿海山去，赴我赤松期。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。